**TAFLEN CRYNHOI PENDERFYNIAD**

**DIBEN: PENDERFYNIAD Y COMISIYNYDD –** CYF. DLl 188

**Amseru:** Brys

Cymeradwywyd y penderfyniad gan y Bwrdd Gweithredol Trais yn Erbyn Menywod, Cam-drin Domestig a Thrais Rhywiol ar 10/11/2020

**Teitl:** Estyn y cytundeb ar gyfer y Gwasanaeth Ymgynghorol Trais Domestig Annibynnol

**Categori Penderfyniad / Effaith Maes Busnes:** Comisiynu

**Crynodeb Gweithredol:**

Mae cofnod penderfyniad DLl 052 ym mis Hydref 2017 yn amlinellu’r trefniadau ar gyfer comisiynu gwasanaethau ymgynghorwyr annibynnol trais domestig ar y cyd o 1 Ebrill 2018 ymlaen. Mae’r adroddiad yn amlinellu’r rhesymwaith ar gyfer gwasanaeth ar y cyd, y capasiti sydd angen, ystyriaethau ariannol, trefniadau llywodraethu ac amserlenni cyflwyno.

Y cytundeb hwn oedd un o’r cyntaf yng Nghymru i gael ei gomisiynu ar y cyd rhwng Comisiynwyr Heddlu a Throseddu ac Awdurdodau Lleol, ac mae wedi’i nodi fel arfer gorau.

Mae’r adroddiad isod yn amlinellu’r sefyllfa gyfredol mewn perthynas â’r cytundeb hwn a’r gofyniad i alw ar y cyfnod estyn cyntaf, gan ddwyn y dyddiad dod i ben i 31 Mawrth 2022. Cymeradwywyd y penderfyniad hwn gan aelodau o’r Bwrdd Gweithredol Trais yn Erbyn Menywod, Cam-drin Domestig a Thrais Rhywiol ym mis Tachwedd 2020.

Ar hyn o bryd, mae’r cytundeb yn costio £200,000 y flwyddyn i’r CHTh, ac mae’r 4 Awdurdod Lleol yn ardal Dyfed-Powys yn talu arian cyfatebol. Yn ystod y cyfnod estyniad, cyflawnir gwerthusiad o nifer o arferion newydd sy’n effeithio ar y cytundeb, a bydd trafodaethau yn y Bwrdd Strategol Trais yn Erbyn Menywod, Cam-drin Domestig a Thrais Rhywiol yn dylanwadu ar y ffordd arfaethedig ymlaen ar ôl 2022.

**Argymhelliad:**

Gofynnir i’r Comisiynydd gymeradwyo defnyddio’r cyfnod estyn ar gyfer y gwasanaeth Ymgynghorwyr Annibynnol Trais Domestig a gomisiynwyd ar y cyd, gan ddwyn y dyddiad dod i ben ymlaen i 31 Mawrth 2022. Mae hyn yn unol â’r penderfyniad a wneir gan bartneriaid Awdurdod Lleol yn y Bwrdd Gweithredol Trais yn Erbyn Menywod, Cam-drin Domestig a Thrais Rhywiol.

**Comisiynydd Heddlu a Throseddu Dyfed-Powys**

Cadarnhaf fy mod wedi ystyried a oes gennyf unrhyw ddiddordeb personol neu sy'n rhagfarnu yn y mater hwn a fy mod wedi gwneud y penderfyniad arfaethedig yn unol ag Egwyddorion Nolan ar gyfer Ymddygiad mewn Bywyd Cyhoeddus.

Rwy’n cymeradwyo’r cais uchod.

**Llofnod:**  **Dyddiad: 1af o Rhagfyr**

**Adroddiad ar gyfer Bwrdd Gweithredol** **Trais yn Erbyn Menywod, Cam-drin Domestig a Thrais Rhywiol Canolbarth a Gorllewin Cymru**

**Gwasanaeth Ymgynghorol Trais Domestig Annibynnol Rhanbarthol**

**Hydref 2020**

*Cyflwyniad*

Cyflwynwyd y papur isod i Fwrdd Strategol Trais yn Erbyn Menywod, Cam-drin Domestig a Thrais Rhywiol Canolbarth a Gorllewin Cymru yng nghyfarfod 22 Hydref 2020. Cefnogodd y Bwrdd Strategol yr argymhelliad, ond cydnabu bod y penderfyniad i barhau i ariannu’n gorwedd gyda’r Bwrdd Gweithredol. O ystyried y pwysau o ran amser sydd ynghlwm â’r penderfyniad hwn er mwyn rhoi hysbysiad parhau i’r darparwr, cytunwyd y byddai’n cael ei gyflwyno ar frys i’r Bwrdd Gweithredol ar gyfer cymeradwyaeth cyn y cyfarfod nesaf sydd wedi’i drefnu.

*Cefndir*

Ym mis Hydref 2017, cynhaliwyd cyfres o drafodaethau a oedd yn canolbwyntio ar y potensial ar gyfer comisiynu gwasanaethau ar gyfer dioddefwyr cam-drin domestig perygl uwch ar y cyd. Cymeradwyodd y Bwrdd Gweithredol Trais yn Erbyn Menywod, Cam-drin Domestig a Thrais Rhywiol yr argymhellion isod:

* Cyfraniad ariannol wedi’i rannu’n gyfartal rhwng yr Awdurdod Lleol a Chomisiynydd yr Heddlu a Throseddu ar gyfer y gwasanaeth Ymgynghorol Trais Domestig Annibynnol yn y dyfodol.
* Rhoi cyfraniad ariannol Awdurdodau Lleol Dyfed-Powys o £200,000 a chyfraniad ariannol Comisiynydd yr Heddlu a Throseddu o £200,000 at ei gilydd fel bod modd cyflawni darpariaeth status quo o leiaf.
* Cydnabyddiaeth nad yw grant Trais yn Erbyn Menywod, Cam-drin Domestig a Thrais Rhywiol Llywodraeth Cymru’n debygol o ddarparu digon o arian ar gyfer pob gofyniad sy’n gysylltiedig â Thrais yn Erbyn Menywod, Cam-drin Domestig a Thrais Rhywiol, ac y bydd angen ystyried ymrwymiad gan ffynonellau eraill.
* Trefniadau ariannol a threfniadau rheoli fel y’u hamlinellwyd yn y Memorandwm Cyd-ddealltwriaeth.[[1]](#footnote-1)
* Cychwyn ar y broses dendro, yn unol â’r amserlenni a amlinellir o fewn yr adroddiad.

Ar ôl hynny, cynhaliwyd ymarfer caffael ar y cyd, gyda Heddlu Dyfed-Powys yn gweithredu fel y comisiynydd arweiniol. Cychwynnodd gwasanaeth Trais yn Erbyn Menywod, Cam-drin Domestig a Thrais Rhywiol newydd ar 31 Mawrth 2021, gyda 2 ddewis i estyn wedi’u cynnwys o fewn y cytundeb - pob un ar gyfer cyfnod ychwanegol o 12 mis. Rhoddwyd y cytundeb i Hafan Cymru a Gofal a Chymorth Pobl, a oedd yn gweithio ar y cyd ar draws ardal Dyfed-Powys. Mae’r cytundeb hwn wedi darparu’r sefydlogrwydd a’r cysondeb darpariaeth gwasanaeth a fu’n amhosibl cyflawni ar gylchoedd ariannu blynyddol y gorffennol.

Yn seiliedig ar gyflogau cyfartalog Ymgynghorwyr Annibynnol Trais Domestig yng Nghymru a Lloegr, costau uned cyfartalog cenedlaethol, a gan ganiatáu ar gyfer costau rheoli trydydd sector cydnabyddedig, caniataodd cytundeb pris sefydlog o £400,000 y flwyddyn ddarpariaeth 10.5 Ymgynghorydd Trais Domestig Annibynnol cyfwerth â llawn amser. Roedd hyn yn seiliedig ar y nifer sydd angen yn ôl data Bywydau Diogel mewn perthynas ag achosion MARAC (Cynhadledd Amlasiantaeth Asesu Risg).

*Y sefyllfa bresennol*

Ers i’r cytundeb gychwyn yn 2018, mae nifer o ddatblygiadau wedi’u cyflwyno yn Nyfed-Powys, yn arbennig y ddesg fregusrwydd, yr uned asesu risg eilaidd, a thrafodaethau amlasiantaeth dyddiol. Mae’r rhain wedi helpu i wella asesiadau risg dioddefwyr, gan arwain at lai o achosion perygl uwch yn cael eu cyflwyno i MARAC.

Mae Data Cymru’n cynnal gwerthusiad academaidd o’r prosesau trafodaethau amlasiantaeth dyddiol a’r uned asesu risg eilaidd. Bydd hyn yn helpu i hysbysu’r gofyniad ar gyfer darpariaeth Ymgynghorwyr Trais Domestig Annibynnol wrth symud ymlaen. Mae’r gwerthusiad yn cael ei gyflwyno dros gyfnod o 12 mis, o fis Tachwedd 2019 tan fis Tachwedd 2020.

Mae angen cydbwyso gofynion capasiti ar gyfer y gwasanaeth Ymgynghorwyr Trais Domestig Annibynnol yn erbyn y gofyniad ar gyfer ymyriadau arbenigol eraill er mwyn cefnogi dioddefwyr perygl safonol a chanolig. Bydd canlyniadau’r gwerthusiad yn helpu i lunio darpariaeth yn y dyfodol. Gan hynny, argymhellir nad yw’r capasiti presennol yn cael ei newid hyd nes y bydd gan gomisiynwyr y sail dystiolaeth sydd angen ar gyfer unrhyw newidiadau arfaethedig.

Mae’r pandemig COVID-19 wedi cael effaith sylweddol ar gomisiynwyr a darparwyr fel ei gilydd, ac nid yw’r amserlenni a’r amgylchiadau presennol yn caniatáu ar gyfer proses gaffael lawn i ailgomisiynu’r gwasanaeth mewn pryd ar gyfer 1 Ebrill 2021.

*Cynnig*

O ystyried y sefyllfa bresennol, cynigir fod comisiynwyr yn defnyddio’r cyntaf o’r cyfnodau estyn 12 mis, gan ddwyn y dyddiad y daw’r cytundeb i ben i 31 Mawrth 2022. Bydd hyn yn:

* rhoi sefydlogrwydd i ddarparwyr a dioddefwyr
* caniatáu comisiynwyr i ddefnyddio canfyddiadau gwerthusiadau uned asesu risg eilaidd a chynadleddau achos amlasiantaeth er mwyn dylanwadu ar ofynion darpariaeth yn y dyfodol
* rhoi digon o amser i wneud penderfyniad gwybodus ynghylch dyfodol ymarferion comisiynu

Mae’r cytundeb yn cael ei fonitro drwy gyfarfodydd chwarterol rhwng cynrychiolwyr ar gyfer y comisiynwyr ariannu a’r darparwyr gwasanaeth. Mae’r cytundeb hwn wedi profi rhai heriau yn ystod ei oes, ac mae comisiynwyr wedi nodi nifer o feysydd y mae angen canolbwyntio arnynt yn ystod y cyfnod estyn.

Gan hynny, cynigir bod Heddlu Dyfed-Powys, ar ran y comisiynwyr, yn estyn y cytundeb o 12 mis, yn seiliedig ar y gofynion isod:

* Nid yw’r gwasanaeth yn rhedeg yn ddi-dor eto fel un gwasanaeth. Mae’n amlwg i gomisiynwyr ei fod dal yn rhedeg fel dau wasanaeth ar wahân. Dangoswyd hyn yn ddiweddar yng nghyd-destun cynigion ariannu a symud adnoddau. Mae comisiynwyr angen gwelliant yng nghysondeb a pharhad cyffredinol cyflenwi gwasanaeth ar draws y ddau sefydliad fel bod y gwasanaethau’n gweithredu fel corff unedig.
* Mae angen mynd i’r afael â’r gofynion achredu a gofynion hyfforddiant staff a amlinellir yn y fanyleb cytundeb gwreiddiol fel blaenoriaeth a mater brys.
* Mae angen gorffen y set data a’i gofnodi ac adrodd arno’n gyson ar draws y ddau sefydliad fel un gwasanaeth.

1. Cytunwyd ar y Memorandwm Cyd-ddealltwriaeth drafft rhwng partneriaid comisiynu er mwyn sicrhau eglurder mewn perthynas â threfniadau ariannol, rheoli perfformiad a risg. Mae trefniant ar wahân mewn grym rhwng Awdurdodau Lleol o ran y trefniadau bancio rhanbarthol ar gyfer derbyn grant Trais yn Erbyn Menywod, Cam-drin Domestig a Thrais Rhywiol Llywodraeth Cymru. [↑](#footnote-ref-1)